КРАТКА БИОГРАФИЈА

Д-р Мишо Докмановиќ е редовен професор на Правниот факултет „Јустинијан Први“ во Скопје. Ги предава предметите историја на правото и современа македонска историја на додипломските студии и предметите Балканот и американската дипломатија, Дипломатски протокол и Историја и дипломатија на Блискиот Исток на последипломските студии. Во периодот 2007 – 2013 г. го предавал и предметот право и информатичка технологија.

Дипломирал на Правниот факултет „Јустинијан Први“ во Скопје во јуни 2003 година на групата за меѓународно право како најдобар студент на генерацијата со просечен успех 9,54. Магистрирал (2006) и докторирал (2010) на овој факултет. Покрај тоа, во 2007 година завршил и постдипломски студии со највисока почесна дезигнација ,,со истакнување“ (with distinction) на Медитеранската академија за дипломатски студии и се стекнал со академскиот степен магистер по современа дипломатија.

За врвните резултати во научноистражувачката дејност д-р Докмановиќ е добитник на наградата „Научник на годината“ на Универзитетот „Св. Кирил и Методиј“ во Скопје за 2013 година. Тој е најмлад добитник на оваа награда досега.

Во образовните активности на Правниот факултет е вклучен од септември 2001 година како демонстратор по историја на правото. Бил избран за помлад асистент во 2005 година, за асистент - 2006 година, за доцент - 2010 година и за вонреден професор – 2014 година. За редовен професор на оваа научна област е избран од Сенатот на Универзитетот „Св. Кирил и Методиј“ во Скопје на 5 јули 2019 година.

Д-р Докмановиќ учествувал на конференции, семинари и студиски престои во преку 60 земји. Бил инволвиран во повеќе научноистражувачки проекти финансирани од Европската комисија (TEMPUS, FP7), USAID, Австриската и швајцарската развојна соработка, Светскиот универзитетски сервис – Австрија, Институтот Отворено општество, Атлантската асоцијација, Безбедносниот форум за Централна и Југоисточна Европа на НАТО, фондацијата ,,Дипло“ –Женева итн. Тој е ангажиран и како евалуатор на меѓународни проекти и во тоа својство бил ангажиран од страна на Светската Банка, Европската Унија, владите на Ирска, Србија, Црна Гора итн.

Д-р Докмановиќ во текот на март и април 2014 година престојувал како визитинг професор на Институтот за меѓународни студии на Универзитетот во Мичиген, САД, универзитет кој е рангиран како 20ти во светот. Во периодот од јуни – јули 2007 година бил соработник на истражување во Центарот за Русија, Евроазија и Источна Европа на Универзитетот Илиноис во САД. Д-р Мишо Докмановиќ во јануари 2008 година престојувал на студиски престој во Меѓународниот центар за студии на холокаустот, Јад Вашем, Ерусалим како стипендист на Министерството за надворешни работи на државата Израел. Во периодот од јули - август 2010 година учествувал на Програмата за американска надворешна политика организирана од Стејт департманот и Универзитетот во Флорида. Покрај тоа, остварил студиски престои следниве универзитети: „Ломоносов“ – Москва, Европскиот универзитет во Фиренца, Јагелонскиот универзитет во Краков, Централноевропскиот универзитет во Будимпешта, универзитетите во Лозана, Грац, Виена, Барселона, Бон, Познан, Загреб, Белград, Сплит, Софија итн.

Д-р Докмановиќ учествувал на конференции, работилници и други академски и образовни настани организирани од Универзитетот Принстон, Универзитетот на Катар во Доха, Институтот за национално сеќавање – Братислава, Институтот за национално сеќавање –Варшава, Виенскиот универзитет за бизнис и економија, Блискоисточниот технички универзитет во Анкара, Централноевропскиот универзитет во Будимпешта, универзитетот Џорџтаун, универзитетите во Фрибург, Даблин, Лајпциг, Јена, Лајден, Солун, Истанбул, Грац, Гдањск, Краков, Архус, Хелсинки, Санкт Петербург, Талин, Мачерата, Тексас – Далас, Загреб, Ниш, Нови Сад, City College- Солун, Законодавното собрание на сојузната индиска држава Карнатака, Министерството за надворешни работи на Малта, Институтот за јавна политика - Темишвар, ТАСАМ – Турскиот центар за стратегиски студии, Институтот Нојвалдег – Виена, ЕЛИАМЕП –Грчката фондација за европска и надворешна политика, Португалската атлантска асоцијација, Демократскиот центар за вооружени сили – Женева, Евроатлантскиот совет на Романија, Британскиот Труст нa XXI век, Салцбург Глобал Семинар, Меѓународната асоцијација за институционални студии - Киев, Академијата за економски студии – Кишињев, Блед – Форумот за Европа, МАНУ, Институтот за национална историја и др.

Проф. д-р Мишо Докмановиќ е претседател на Македонско – американската алумни асоцијација, претседател на управниот одбор на Институтот за стратешки истражувања и едукација – ИСИЕ. Член е на Одборот за акредитација и евалуација на високото образование. Од октомври 2017 година проф. д-р Докмановиќ е член на Делегацијата на Република Македонија во Меѓународната алијанса за сеќавање на холокаустот (Intenational Holocaust Remebrance Alliance).

Тој е автор и коавтор на преку 70 научни и стручни трудови, објавени во референти списанија во земјата и странство на англиски и француски јазик. Проф. Докмановиќ е автор на првиот универзитетски учебник за американската надворешна политика објавен на македонски јазик -„Балканот и американската дипломатија во XX век“.

Член е на повеќе меѓународни здруженија вклучувајќи го Европското друштво за компаративна правна историја.

Татко е на Миа и Лука и сопруг на Сања.